google/wiki40b huggingface dataset:
Kaleva hääled

Esimene vaatus

Filmi esimene vaatus on pühendatud iidsetele mälukandjatele – Kalevala-mõõt, Äänisjärve kaljujoonised ja hantide karupeied.
Kalevala küla rahvalaulikud Anni Kettunen, Maire Lamminpää ja Tatjana Tovinen laulavad iidvanu viise. Meri arutleb, kuidas pärimuslik müüt võtab kunstiteose kuju ja laulumälus säilivad rituaalid. Kuid meil on teinegi mälu, mis lubab heita pilgu Kalevala-eelsesse maailma – viie tuhande aasta vanused Äänisjärve kaljujoonised, loodud läänemeresoome eelsete asukate poolt. Kaljujooniste valdavaks temaatikaks on inimene ise ning kala, põder ja müütiline veelind, isegi delfiin, suured põdrapea-paadid paarikümne sõudjaga, põhjapõtrade küttimine ja suusatav mees. Meri arutleb teemal, et kas graniidi mälu ja laulu mälu toetavad teineteist.

Teine vaatus

Soome rahvaluulekoguja ja kirjanik, Soome rahvuseepose "Kalevala" autor Elias Lönnrot läheb 22-aastaselt esimesele rahvaluule kogumismatkale. Suguluskeelte ja -kultuuride võrdlev uurimine toob ta tema üheteistkümnendal uurimisreisil 1844. aastal laevaga Tallinna, kust ta asub jalgsi teele Tartu poole. Uurimisreisist Eestisse kujuneb pool aastat kestev 800 kilomeetri pikkune rännutee. Kuusalus kohtub Lönnrot keeleteadlase Eduard Ahrensiga. Tartus leiab ta rikkaliku keelekogu ja õpib Faehlmanni juures eesti keelt. Nii Faehlmann kui ka Lönnrot on elukutselt arstid, mõlemad pühendunud Kalevitemaa pärimuste kogumisele. Nädala asemel viibis ta Tartus kolm ja pool kuud, Õpetatud Eesti Selts valib Lönnroti oma auliikmeks. Poolteist kuud rändab Lönnrot Lõuna-Eestis, külastades Faehlmanni soovituskirjaga Kanepis, Karulas, Harglas, Sangastes, Rõuges ja mujal Õpetatud Eesti Seltsi liikmeid, kes tegelevad eesti keele sõnaraamatu koostamisega. Jõudes sügisel tagasi Tartusse, kogub Lönnrot kahe kuu vältel eesti sõnavara ja teeb Faehlmanniga tulevikuplaane, lahkudes Tartust detsembrikuus.

Kolmas vaatus

Kolmandas vaatuses lavastatakse Eesti Filarmoonia Kammerkoori ja dirigent Tõnu Kaljustega Veljo Tormise kooriteose "Raua needmine" muistne rauasulatus- ja sepistamisrituaal. Seppadena osalevad metallikunstnik Heino Müller ja näitleja Sulev Teppart.
Kangrusselja allikad

Kangrusselja allikad (ka: Kangruselja allikad) on allikad Saare maakonnas Saaremaa vallas.
Need allikad on tõusuallikad, mille koguvooluhulk on 3–20 l/s. Allikad voolavad allikatoitelisse tiiki.
Rein Sepp (füüsik)

Rein Sepp (11. august 1940 Põltsamaa – 9. november 1994 Tartu) oli Eesti füüsik.

Elulugu

Ta lõpetas 1958. aastal Põltsamaa Keskkooli ning 1963. aastal Tartu Riikliku Ülikooli füüsika-matemaatikateaduskonna teoreetilise füüsika kateedri füüsikuna. Ta oli samas aastatel 1963–1966 aspirant, kaitses 1966. aastal väitekirja ning sai füüsikakandidaadi kraadi.
Ta oli aastatel 1966–1969 Tallinna Pedagoogilises Instituudis vanemõpetaja. Ta oli aastatel 1969–1984 Pöögelmanni-nimelise Elektrotehnikatehase (Tallinnas) erikonstrueerimisbüroo uurimistööde juht. Ta oli aastatel 1990–1994 Lõuna-Eesti Keskkonnakaitse Labori Tahkuse Õhuseirejaama (Pärnumaal) peaspetsialist.

Teadustöö

Rein Sepa uurimisvaldkonnad olid kvantmehaaniline mõõtmisteooria, kvantväljateooria, pooljuhtide tootmise automatiseerimine ja infosüsteemi väljatöötamine, suurte elektronarvutite arhitektuur ja automatiseeritud mõõtekompleksid; atmosfääriõhu saastefooni, sealhulgas ionisatsiooni ja NO₂ kontsentratsiooni mõõtmine ning õhus toimuvad füüsikalis-keemilised protsessid.

Isiklikku

Tema abikaasa oli füüsik Hilja Iher.
Vello Toomemets

Vello Toomemets (sündinud 1. oktoobril 1954 Tartus) on eesti muusik ja helilooja.
Vello Toomemets õppis viiulit Pärnu lastemuusikakoolis. Muusikukarjääri alustas 1970. aastate alguses Pärnu ansamblis Con Amore. Ansambli koosseisus olid veel Hillar Sutt, Urmas Rondo, Kalju Ammer jt. Hiljem on ta mänginud veel mitmetes ansamblites, sealhulgas Kuldne Trio ja Kukerpillid.
Aastatel 1973, 1976–1983 ja aastast 1995 kuni tänaseni mängib ansamblis Fix.
Vello Toomemets on kirjutanud muusikapalad "Tsirkus", "Jaanipäev", "On kevad Tartu peal", "Tõuse üles ja läheme ära", "Kaua sa kannatad", "Maa tuleb täita lastega"  jpt.
Tüüp 99 (liikurhaubits)

Kirjeldus

Liikurhaubitsa soomus pakub kaitset käsitulirelvade tule ja mürsukildude eest. Tüüp 99 sarnaneb ehituselt teiste kaasaegsete samatüübiliste relvasüsteemidega. Soomuki juht istub masinas ees paremal. Tema pea kohal on luuk ja kolm periskoopi, millest ühe võib asendada passiivse öövaatlusseadmega. Komandör istub tornis paremal ja tema kohal asub luuk. Luugi ees paikneb kilbiga varustatud 12,7 mm kuulipilduja M2 Browning. Torni pääseb läbi luugi masina tagaosas. Lisaks selle paiknevad luugid torni külgedel ja lael.
Tüüp 99 pearelv on 155 mm haubits. Arvatakse, et kasutusel on mingisugune laadimisautomaat ja laskemoon sarnaneb veetava suurtüki FH-70 laskemoonale. Maksimaalne laskeulatus on arvatavasti 30 km ja laskekiirus 6 lasku minutis.
Liikurhaubitsa mootor, transmissioon ja jahutussüsteem on ühendatud ühtseks jõuagregaadi plokiks, mis paikneb juhist vasakul. Veermik koosneb seitsmest kummikattega topeltmaanterattast, vedavast rattast ees, tugirattast taga ja tagasijooksu rullikutest kummalgi roomikul. Varustusse kuulub ABK relvade vastase kaitse süsteem ja passiivsed öövaatlusseadmed. Liikurhaubitsa laskemoona transpordib laskemoonaveok Tüüp 99.
Meistriliiga 2011

Hooaja eel

Tiitlikaitsjana alustab hooaega FC Flora. Esiliigast tõusis kõrgliigasse Lasnamäe Ajax, asendades viimaseks jäänud Kohtla-Järve Lootust. FC Flora andis tütarklubi Viljandi Tuleviku kohaliku võimu kätte, mistõttu alustab Tulevik mängimist II liigast ning ajutiselt jätkab kõrgliigas mängu vastloodud FC Viljandi.

Hooaja esimene pool

Allikas: Eesti Jalgpalli Liit
¹Kodu meeskond on vasakus tulbas
²Sillamäe Kalev võitis kohtumise 2:0 kuid protokolli läheb 2:-, sest Paide vahetas väljakule protokolli kandmata mängija Mait Nõmme.

Värvid: Roheline = Kodu meeskonna võit; Kollane= viik; Punane = võõrsil meeskonna võit.

Hooaja teine pool

Allikas: Eesti Jalgpalli Liit
¹Kodu meeskond on vasakus tulbas
²Originaalne tulemus oli 0:2, kuid Kuressaare sai kirja 0:- võidu kuna Levadia kasutas keelustatud mängijat.

Värvid: Roheline = Kodu meeskonna võit; Kollane= viik; Punane = võõrsil meeskonna võit.

Ülekanded

TV6 teeb 31 kohtumisest otseülekande.
Heidi Aadma

Heidi Aadma (sündinud 7. jaanuaril 1976) on eesti teatritegelane.
Ta lõpetas 2007. aastal Tartu Ülikooli teatriteaduse erialal.
Ta töötab Eesti Teatri Agentuuris dramaturgina.
Lihula valla lipp

Lihula valla lipp on endise Eesti haldusüksuse Lihula valla lipp.
13. mail 1999 otsustati senise Lihula linna ja senise Lihula valla baasil luua uus omavalitsusüksus Lihula vald. Lihula valla sümboolikana jäeti muutmatul kujul kasutusele Lihula linna vapp ja lipp.
Lipp kinnitati 30. juulil 1996.
Lipu autoriks on Tõnu Kukk.

Lipu kirjeldus

Lihula valla lipp on jaotatud müürihambuliselt kaheks võrdseks horisontaalseks väljaks. Lipu ülemine pool on punane, alumine valge. Valge pool algab müürihambaga. Iga hamba pikkus on 1/9 lipu pikkusest, laius 1/7 lipu laiusest.
Lipu normaalsuurus on 105×165 cm, laiuse ja pikkuse suhe on 7:11 ühikut.
Seinalipu varda pikkus on ligikaudu kolm korda suurem lipu laiusest ja lipumasti kõrgus on ligikaudu kuus korda suurem lipu laiusest.

Põhjendus

Lipuvärvid viitavad Läänemaale, Liivi ordule ja tsistertslastele. Müürihambuline jaotus tähistab kaitsefunktsiooni ja osutab sellisena eestlaste muistsele maalinnale ja hilisemale piiskopi- ning ordulinnusele.
Ultraviolettkiirgus

Ultraviolettkiirgus ehk UV-kiirgus on elektromagnetkiirgus, mille lainepikkus on väiksem kui nähtaval valgusel (piirneb violetse valgusega), kuid suurem kui röntgenikiirgusel. Seega on ultraviolettkiirgus osa elektromagnetlainete spektrist.
Läti laenud eesti keeles

Läti laenud on eesti keelde läti keelest tulnud laentüved. Laenamine algas I aastatuhande II poolel balti keeleühtsuse lagunemise ajal ja hoogustus 13. sajandil keelekontaktide tihenemisel. Läti laenud esinevad ennekõike eesti keele murretes, peamiselt lõunaeesti murretes ja saarte murdes (üle 250 sõna), eriti palju aga Lätis asunud Lutsi ja Leivu keelesaartel (u 900). Laenud näitavad kahe naaberrahva pikaajalist vastastikust nö perekondlikku iseloomuga suhtlemist, laenatud on joogi- ja toidunimetusi, rõivanimetusi ja muid koduse majapidamisega seotud sõnu. Eestlaste ja lätlaste ajalugu ja kultuur on väga sarnased, seetõttu erilisi mõjuvaldkondi ei ole ja laiemalt levinud laene on vähe. Mõned läti laenud (29-43) on siiski jõudnud ka eesti kirjakeelde, nt kanep, kauss, kukkel, kuut, mulk (omastavas: mulgi).
S. Kirovi nimeline näidiskalurikolhoos

S. Kirovi nimeline näidiskalurikolhoos (Tööpunalipu ordeniga S. M. Kirovi nimeline näidiskalurikolhoos) oli kolhoos Harju rajoonis Haabneemes.
Kolhoos loodi 1950. aastal. Ta oli nimetatud vene bolševiku Sergei Kirovi järgi.
1980. aastal tähistati kolhoosi asutamise 30. aastapäeva ning avati selleks puhuks Pringi külas Viimsi Vabaõhumuuseum.
Viinistus asunud osakonna hooned ostis 1990. aastatel Jaan Manitski ning seal asub tänapäeval Viinistu Kunstimuuseum.
Rahva teenrid

"Rahva teenrid" on Eesti Rahvusringhäälingu raadiosaade Vikerraadio programmis, kus ajakirjandusväljaannete ja meediakanalite juhtivtoimetajad analüüsivad Eesti nädalasündmusi. 
Tunnipikkuse iganädalase saate otse-eetris on kolm ajakirjanikku. "Rahva teenrid" on eetris laupäeviti kell 11.05.
Saate algatasid Neeme Brus ja Mart Ummelas. Saade oli esmakordselt eetris 4. aprillil 1998. Seoses Neeme Brusi siirdumisega tööle Kaitseliitu ja Mart Ummelase loobumisega aprillis 2007 juhtisid saadet Aarne Rannamäe ja Lauri Hussar.
Kentmanni kohtumaja

Kentmanni kohtumaja on Tallinnas Kesklinna linnaosas aadressil Kentmanni tänav 13 asuv ehitis. Ehitis on Harju Maakohtu üks kolmest kohtumajast (teised kaks on Liivalaia kohtumaja ja Tartu maantee kohtumaja). Ehitises tegutseva kohtu juht on Meelis Eerik.
Viiekorruseline ehitis valmis 1971. Ehitise üldpind on 2611 m².
Nõukogude ajal kasutas hoonet EKP Harju komitee.
Heinahang

Heinahang on heinatööl heina hangutamiseks kasutatav tööriist. 
Heinahangul on tavaliselt kolm  või neli metallist hanguhaara ehk hangupiid - kaks  või kolm alumist ja üks peal keskel, moodustades haarade vahele tühemiku. Vanasti valmistati hangud haralisest puust.
Heinahangu vars on pikk ja sirge. Kohati kasutati heinakuhjade tegemisel ka tavalistest hanguvartest pikemaid vahetatavaid hanguvarsi.
Kadrina rahvamaja

Kadrina rahvamaja on rahvamaja Lääne-Viru maakonnas Kadrina vallas Kadrina alevikus. Rahvamaja juhataja on Helena Mägi.
Rahvamaja ehitati 1930.
Taiwani saar

Taiwani saar on saar Ida-Aasias Vaikse ookeani lääneosas 150 km Mandri-Hiina idakaldast. Euraasia mandri ja Taiwani saare vahel on Taiwani väin. Saare pindala on 35 801 km².
Saar kuulub Taiwanile (Hiina Vabariigile, mis alates 1950. aastast kontrollib ainult Taiwani saart ja selle lähedal asuvaid väikesaari).
Ajaloolises kontekstis nimetatakse saart ka Formosa (eesti keeles on kasutatud nimekuju Formoosa).
Saare kõrgeim mägi on Yushan (3952 m).
Friedrich Wilhelm von Lohmann

Friedrich Wilhelm von Lohmann (Venemaal tuntud kui Fjodor Jakovlevitš, vene keeles Фёдор Яковлевич Ломен) (26. mai (vkj) 1753 Taagepera − 11. juuni 1822 Tallinn) oli Venemaa mereväelane (viitseadmiral) ja Tallinna eskaadri komandör aastatel 1809−1822.

Elulugu

Põlvnes XVIII sajandi algul Saksimaalt Lüneburgist Venemaale elama asunud aadlisuguvõsast. Tema isa oli polkovnik ja polgukomandör Jakob von Lohmann (1723−1758) ja ema Justina Elisabeth von Anrep (1725−?). Õppis alates aastast 1766 Kroonlinnas merekadetikorpuses, mille lõpetas 1769. aastal gardemariini auastmes. Ohvitseriauastme sai 1771. aastal. 1772−1775 teenis Vahemere laevastikus. 1777. aastaks oli ta tõusnud leitnandiks. Järgmisel aastal komandeeriti ta Inglismaale ja ta teenis kuni 1780. aastani Inglise mereväes. Seejärel naasis Venemaale ja oli mitme sõjalaeva komandör. Osales 1788−1790 fregatikomandörina sõjas Rootsiga. 1803. aastal tõusis kontradmiraliks. 1809. aastal määrati Tallinna eskaadri komandöriks, kellena oli ametis surmani.
1803. aasta 5. veebruaril (vkj) võeti ta Eestimaa rüütelkonna matriklisse.

Mõisavaldused

1801. aastal sai ta ukaasiga 12 aastaks tasuta rendile Eži mõisa (Eschenhof). Lepingu tähtaeg oli 1807−1819, tema nimel oli see veel 1818. aastal. 1817. aastal sai ta 12 aastaks tasuta rendile ka Pati (Pattenhof) ja Suigu (Suick) mõisad. Leping pidi jõustuma 1820. aastal ja kehtima 1832. aastani. Tema nimel olid need veel 1825. aastal, ehkki ta oli siis juba surnud.
Aaliyah

Elulugu

Aaliyah sündis New Yorgis Brooklynis, viieaastaselt kolis aga perega Detroiti. Ema lauluarmastus kandus üle ka talle. 11-aastaselt osales Aaliyah talentideotsingusõus "Star Search". 
Tollal oli Aaliyah' onu Barry Hankerson abielus soulilegendi Gladys Knightiga, kellega koos õnnestus Aaliyah ka mitu korda Las Vegases esineda. Aastal 1993 algas koostöö R. Kellyga Aaliyah' debüütplaadi väljaandmiseks. See ilmus 24. mail 1994 pealkirjaga "Age Ain't Nothing but a Number" ning saavutas peagi plaatinaplaadi staatuse. Selle plaadi tuntuimad lood on "At Your Best (You Are Love)", "Back And Forth" ja nimilugu.
Aastal 1993 algasid ka kuulujutud tema suhtest ja abielust plaadi produtsendi R. Kellyga, kuigi Aaliyah oli alles 15-aastane. See abielu tühistati peagi, sest Aaliyah oli alaealine. Aaliyah salgas oma abiellumist, aga hiljem selgus, et ta oli abiellumisloa saamisel end vanemaks valetanud. 
Tema teise albumi "One In A Million", mis nägi ilmavalgust 1996. aastal, produtseerisid tollal tundmatu Timbaland ja Missy Elliott. Sellestki albumist sai plaatinaplaat.
1997. aasta tippsaavutuseks jäi filmist "Anastasia" pärit lugu "Journey To The Past", mis kandideeris hiljem Oscarile. Aastal 1998 oli Aaliyah' suurimaks hitiks omapärase helipildiga "Are You That Somebody" filmist "Dr. Dolittle". See esitati ka Grammy nominendiks.
2000. aastal mängis Aaliyah koos Jet Liga filmis "Romeo Must Die". Selle filmi soundtrack'ilt pärineb ka lugu "Try Again", mis on läbi aegade esimene Billboard Hot 100'i pop chart'i esikohalugu, mis jõudis sinna üksnes tänu raadiole ilma ühtegi singlit müümata. Selle filmi eest pälvis Aaliyah kaks MTV filmiauhinda ja Grammy nominatsiooni. 
2001. aasta kevadel ilmus singel "We Need A Resolution", esimene singel tema varsti ilmuma pidanud kolmandalt albumilt "Aaliyah". Singel küll kukkus läbi, hiljem ilmunud albumit saatis aga suur edu. Plaat tunnistati hiljem ka aasta parimaks R&B albumiks.
"We Need A Resolution" jäi aga ta viimaseks singliks. Ta pidi samuti osalema "The Matrixi" järjefilmides, enne kui ta suri. Nii et tema viimaseks (ja tegelikult üldse teiseks) filmirolliks jäi kuninganna Akasha filmis "Queen of the Damned", mis jõudis ekraanidele alles 2002. aastal. Aaliyah hukkus lennuõnnetuses tagasipöördudes selle plaadi teise singli "Rock the Boat" video filmimiselt Bahamal. Cessna 402 kukkus alla tõenäoliselt ülekoormatuse tõttu, koos Aaliyah'ga sai surma veel 8 inimest.
Albumi parimad lood (singlitena) nägid ilmavalgust pärast Aaliyah' surma. Nendeks olid "More Than a Woman" (laulu video oli filmitud enne surma) ning "I Care 4 U", millest kujunes suur hitt üldse ilma videota. Aaliyah on maetud Ferncliffi surnuaeda Hartsdale'is (New York). Tema matustel lasi ta ema lendu 22 valget tuvi – üks iga elatud aasta kohta.
Maoorid

Maoorid (ainsuses maoori) on Uus-Meremaa põlisrahvas. Nad räägivad polüneesia keelte hulka kuuluvat maoori keelt ja inglise keelt. Nad saabusid Uus-Meremaale (maoori keeles Aotearoa) Polüneesia idaosast 12. sajandil. Maoori mütoloogias on nende algne päritolumaa Hawaiki. 18. sajandi lõpus tekkis neil tihedam kokkupuude Uus-Meremaale saabunud eurooplastega. 1830. aastal oli Uus-Meremaal hinnanguliselt 2000 pākehāt ehk eurooplasest asunikku. 1840. aastal sõlmiti Waitangi leping paljude maoori hõimupealike ja Suurbritannia vahel, millega maoorid muudeti Suurbritannia alamateks, kuid säilitasid õiguse oma maale. Lepingu maoorikeelne ja ingliskeelne tekst ei kattunud, seetõttu pole täit üksmeelt, milles tegelikult kokku lepiti. Osa pealikest keeldus lepingule alla kirjutamast. 1860. aastate maoori sõdades olid maoorid sunnitud lõplikult Suurbritanniale alistuma. Maoorid kaotasid oma maa, haigestusid eurooplaste toodud haigustesse ja nende arv hakkas vähenema. 1960. aastatel toimus maooride rahvuslik ärkamine.
2006. aasta rahvaloenduse andmeil oli maoorisid 565 329, neist 87% elas Põhjasaarel.
Maoorid on tuntud oma puu- ja luunikerduskunsti ning tätoveeringute poolest.
Tuntud maoorid on laulja Kiri Te Kanawa ja näitleja Temuera Morrison.
Bruno Bloom

Bruno Bloom (5. september 1904 – 6. august 1964 Holzminden, Saksamaa) oli Eesti sõjaväelane (vanemleitnant).
Ta teenis Merejõudude Staabis, Peipsi laevastiku divisjonis ja Sõjavägede Staabis.
Pirita Sotsiaalkeskus

Pirita Sotsiaalkeskus on asutus Tallinnas Pirita linnaosas aadressil Metsavahi tee 4. Keskus on mõeldud Pirita linnaosa eakatele ja erivajadustega inimestele. Keskus avati 30. septembril 2005. Pirita Sotsiaalkeskus on Pirita Vaba Aja Keskuse filiaal.
Hoone projekteerimist alustati 2002. See oli esimene spetsiaalselt sotsiaalkeskuseks projekteeritud hoone Tallinnas. Hoone projekteeris OÜ Kasco ja hoone ehitas Paide MEK. Hoone ehitamist finantseeris Tallinna Sotsiaal- ja Tervishoiuamet.
Ino fort

Ino fort ehk Nikolai fort (Николаевски форт) oli Venemaa Keisririigi Soome Suurvürstiriigis Terijoe piirkonnas Ino küla lähedal kuni 1920. aastani olnud kindlusehitiste kompleks. 
Fort oli osa Vene pealinna Peterburi kaitseks loodud vööndist, mille käigus Soome lahe põhjakaldale loodi Ino fort ja lõunakaldale Krasnaja Gorka küla (soome Yhinmäki) lähedale Krasnaja Gorka fort ehk Aleksei fort (Алексеевски форт).
Fort ehitati aastail 1909–1916 Peterburist 60 kilomeetri kaugusele. Fordi kõige suurema kaliibriga suurtükid olid kahes 305 mm kahuripatareis, millest üks oli tornpatarei ja teine oli lahtine patarei.
Fort desarmeeriti Soome ja Vene NFSV vahel sõlmitud 1920. aasta Tartu rahulepingu kohaselt.
Sergei Zjukin

Sergei Zjukin (sündinud 19. jaanuaril 1972 Tallinnas) on Eesti maletaja.
Ta on võitnud Eesti meistrivõistlustel kulla (1996) ja pronksi (2000).
Den za Dnjom

Den za Dnjom (День за Днём) oli Eesti venekeelne nädalaleht, mis ilmus alates aastast 1991 kuni septembri lõpuni 2016.
Ajalehe tiraaž oli 2011. aasta märtsis 11 600 eksemplari.
Ivan Franjic

Ivan Frankie Franjic (sündinud 10. septembril 1987 Melbourne'is) on Austraalia jalgpallur. Ta mängib Austraalia kõrgliiga klubis Perth Glory paremkaitsja positsioonil.
Ta alustas klubikarjääri Austraalia madalamate liigade klubides. 2009. aastal liitus ta Austraalia kõrgliiga klubiga Brisbane Roar, kellega tuli kahel hooajal Austraalia kõrgliiga põhihooaja võitjaks ja kolmel korral finaalseeria võitjaks. Hooaegadel 2010–11 ja 2013–14 valiti ta Austraalia kõrgliiga sümboolsesse koosseisu.
2014. aastal liitus ta Venemaa kõrgliiga klubiga Moskva Torpedo, kellega sõlmis kolmeaastase lepingu. Ta lahkus klubist juba järgmise aasta kevadel, sest klubi ei suutnud oma mängijatele palka maksta.
2015. aastal naasis ta kodumaale, liitudes Melbourne Cityga.
2015. aastal valiti ta A-League'i kümnendi sümboolsesse koosseisu.
2017. aastal mängis ta mõnda aega Lõuna-Korea kõrgliigas Daegus.
Hooajal 2017–2018 mängis ta taas Brisbane Roaris. 2018. aasta mais sõlmis ta Perth Gloryga kaheaastase lepingu.
Austraalia jalgpallikoondises tegi Franjic debüüdi 2012. aasta detsembris. Ta kuulus Austraalia koondisse 2014. aasta maailmameistrivõistlustel. 2015. aastal tuli ta koondisega Aasia meistriks.
María Moscholioú

María Moscholioú (kreeka keeles Μαρία Μοσχολιού) on kreeka teatri- ja filminäitleja.
Moscholioú sündis Ateenas. Ta on lõpetanud National Theatre of Greece Drama School.
Aastatel 1968, 1972, 1976 ja 1980 kehastus naine Olümpias Hera templi varemeis ülempreestriks, kes süütas olümpiatule.
Vadim Želnin

Vadim Želnin (12. veebruar 1909 Peterburi – 3. mai 1996 Vellavere) oli eesti põllumajandustegelane, nutriakasvatuse propageerija ja ilmaennustaja.
Ta oli aastatel 1955–1970 Vellavere kolhoosi esimees. Tuntuks sai aga legendaarsete sea põrnast lähtuvate ilmaennustustega, mis tihti läksid täppi.
Jazz fusion

Jazz fusion (ingl k sulam) (ka džässrokk) on muusikastiil, mis ühendab džässi selliste muusikastiilidega nagu popmuusika, rokkmuusika, folk, reggae, funk, metal, kantri, RnB, hiphop, elektrooniline muusika ja maailmamuusika.
Stiil sündis Ameerika Ühendriikides 1960. aastate keskel, kui džässartistid hakkasid kasutama elektroonilisi pille ning souli ja RnB rütme.
Esimesteks jazz fusion'i plaatideks peetakse Gary Burtoni "The Time Machine'i" (1966) ja Larry Coryell'i (The Free Spiritsi) "Out of Sight And Soundi" (1966). Samuti oli suur mõju jazz fusion'i arengule Miles Davise 1968. aasta plaadil "Miles in the Sky", kus Davis kasutab esmakordselt elektroonilisi instrumente. Samal ajal hakkasid rokkansamblid, näiteks Cream ja The Grateful Dead, samuti Blood, Sweat and Tears ja Frank Zappa's Mothers of Invention kasutama oma muusikas džässielemente ja -harmooniaid ning katsetama vabaimprovisatsiooniga.
Tuntumaid stiili esindajaid on Weather Report, Mahavishnu Orchestra, The Tony Williams Lifetime, Return to Forever, Headhunters, Soft Machine, Colosseum, Caravan, Nucleus, Blood, Sweat and Tears, Chicago, If, Frank Zappa, Santana, The Eleventh House jt.

Jazz fusion Eestis

Eestis tekkisid esimesed fusion-ansamblid 1980-ndatel (Kaseke (1981), VSP Projekt (1986) ja Radar). Uus fusion'ilaine sai alguse 1990-ndate keskel, kui hakkasid tegutsema Weekend Guitar Trio, Meggan (hiljem Megan Quartet), Beggar's Farm, Phlox, F1 Guitars ning 2000-ndatel Lippajad.
Tantō

Tantō on traditsiooniline jaapani pistoda (nihontō). Tantōde põhiliseks kasutajaks olid samuraid ning kohati kandsid neid ka kaupmehed enesekaitseks.
Tantō on traditsioonilselt kuni 30 cm (1 shaku), tavapäraselt umbes 26 cm pikkune. Erinevalt lühimõõgast wakizashist ei ole tantōl käekaitset.
Edo ajastul kujunes välja tantō kasutamisele pühendatud võitluskunst tantōjutsu.
Saksa Demokraatliku Vabariigi marssal

Saksa Demokraatliku Vabariigi marssal (saksa keeles Marschall der Deutschen Demokratischen Republik, ka Marschall der DDR) oli aastatel 1982−1989 Saksa Demokraatliku Vabariigi kõrgeim sõjaväeline auaste. 
Sellest madalam oli armeekindrali auaste. 
Aukraadi ei antud mitte kellelegi.
Sharni Vinson

Sharni Vinson (sündinud 22. juulil 1983 Sydneys) on Austraalia näitleja.
Vinson sündis Sydneys ja kasvas üles Sydney rannikuäärses eeslinnas Cronullas. Ta tegeles juba lapsepõlves laulmise, näitlemise ja tantsimisega, lisaks ka ujumisega.
Aastatel 2005–2008 mängis ta Austraalia seebiooperis "Kodus ja võõrsil" ("Home and Away"), kus kehastas Cassie Turneri, kuigi kahes teises väikeses kõrvalrollis oli ta sarjas juba mänginud paar aastat varem. 2006. aastal esitati ta rolli eest Logie auhinnale.
Ta on teinud rolli ka USA telesarjades "CSI: New York" ja "NCIS: Kriminalistid".
2010. aastal mängis ta filmis "Keelatud tants 3-D" ("Step Up 3D"). Samuti on ta tuntud rollidega õudusfilmides "Sina oled järgmine" ("You're Next"; 2011), "Bait 3D" (2012) ja "Patrick" (2013).
Clemsoni Ülikool

Ajalugu

Clemsoni Ülikool asutati 1889. aastal.